**Formandens beretning for 2021**

Trods restriktioner og vanskeligheder som følge af Covid-19 pandemien er selskabet kommet godt gennem 2021. Antallet af støttemedlemmer er nogenlunde stabilt, og det har været muligt at opretholde en tilfredsstillende mødeaktivitet både med hensyn til antallet af møder og deltagerantallet. Støttemedlemsskaber er helt nødvendige for selskabets aktiviteter, og jeg vil derfor varmt takke vores støttemedlemmer for deres opbakning og deres fortsatte engagement her under corona-tiden.

Antallet af møder og deres kvalitet har været meget tilfredsstillende.

Der har i 2021 været afholdt følgende arrangementer som tilsammen dækker væsentlige dele af surveyforskningen:

* Panelsurveys – hvorfor, hvornår, hvordan?
* Nationale surveys – udfordringer og muligheder
* Næsten gratis surveys
* Når surveys rammer forkert
* Surveys til de mindste – faldgruber og muligheder
* Giver smileys seriøse svar? Utraditionelle spørgsmålstyper og

listeeksperimenter.

Der er grund til at takke de mange oplægsholdere og deltagere på møderne for under lidt vanskelige betingelser at stille op og skabe et godt fagligt miljø omkring surveyforskningen

**Selskabets prisopgaver**

Der er også i 2021 indkommet gode og spændende bidrag til selskabets konkurrence om de bedste bacheloropgaver/større opgaver og specialeopgaver med fokus på surveymetoden. Opgaverne er vurderet af bestyrelsen, og vi forventer at kunne overrække priserne i på medlemsmødet den 1. marts, dvs. samme dag som generalforsamlingen.

Jeg vil gerne takke Sociologisk Institut som er selskabets formelle hjemsted for hjælp med afholdelse af vores møder. Selskab for Surveyforskning er helt afhængig af donationer fra støttemedlemmerne og aktiviteten i bestyrelsen. Jeg vil derfor gerne endnu sige tak bestyrelsen og selskabets støttemedlemmer for deres opbakning og engagement.

Peter Gundelach